सामाजिक ढांचे पर खर्च के मामले में तो छत्तीसगढ़ (46%), राजस्थान (45%), बिहार (45%), ओडिशा (42%) और उत्त रप्रदेश (41%) जैसे राज्यों से भी मध्य प्रदेश पीछे है। मध्य प्रदेश सरकार ने 2012-13 में अपनी आमदनी का महज 39% ही सामाजिक ढांचे पर खर्च किया। यहां सामाजिक ढांचे का आशय शिक्षा, स्वास्थ्य, पोषण आदि पर सरकार की ओर से किए गए खर्च से है। इस मामले में देश के 17 बड़े राज्यों में मध्य प्रदेश से नीचे सिर्फ गोवा (36.30%), पंजाब (35%) और केरल (34.89%) जैसे तीन राज्य ही हैं जिनका सामाजिक ढांचा मध्य प्रदेश की तुलना में पहले से ही बेहतर है। इस रिपोर्ट के मुताबिक, देश के आठ राज्यों को एम्पावर्ड एक्शन ग्रुप (ईएजी) के तहत रखा गया है। यानी ऐसे राज्य जहां मानव विकास के सूचकांकों पर काफी करने की जरूरत है। इन राज्यों में बिहार, उत्तर प्रदेश, राजस्थान, उत्तराखंड, झारखंड, ओडिशा, छत्तीसगढ़ और मध्य प्रदेश शामिल हैं।